Унэхэр нэхъ лъапIэ щIэхъур
Урысейм и къалэшхуэхэр дэнэ къэна, Къэбэрдей-Балъкъэрым и дэтхэнэ къуажэми уащыхуэзэнут Азие Курытым къикIа лэжьакIуэхэм. Нэхъ пуду, псынщIэу Iуэхур зэфIэзыуд щIалэхэм щIэупщIэ яIэ хъуати, унэм ехьэлIа лэжьыгъэ псори абыхэм ирагъащIэрт, ди хъулъхугъэхэм ящыщ куэдым тетысхьэпIэхэр ягъэхуабэу тесу.
Пэжыр жыпIэмэ, шхынкIи щыпсэункIи зыхуей хуэмызэ щIалэхэм уигу ящIэузырт, ауэ дауэ гугъу емыхьми, я унагъуэхэм сэбэп яхуэхъуну зэреIэм нэгъуэщI нэкIэ уригъэплъырт. Уз зэрыцIалэм къызэтригъэувыIащ мы Iуэхур. Ахэр хуиту къэралым къихьэ щыхъужынур иджыри зыми жиIэфынукъым, ауэ шэч къытрамыхьэу зи гугъу ящIыр пуду ягъэлажьэ зэрыщымыIэжым унэхэр лъапIэ зэрищIынурщ, зы уасэм тещIыхьауэ яубла ухуэныгъэхэр къызэрызэ-теувыIэнурщ.
Лэжьыгъэм тезыгъэгушхуэн улахуэ щымыIэу, апхуэдэ Iуэху хьэлъэм ди цIыхухэр пхуеувэлIэнукъым. ЕтIуанэра-щи, цIыхухэм щIыхуэу къащтэ псэупIэм щхьэщатыкI процентыр нэхъ мащIэ здащIым, ухуэныгъэм ехьэлIа лэжьыгъэ псори нэхъ лъапIэ мэхъу. ПсэупIэ зыухуэ хьэрычэтыщIэхэм жаIэ ди къэралым щыщ фIэкIа ямыгъэлэжьэныр абыхэм я дежкIэ зэрынэхътыншыр, ауэ щIыналъэм ику иту щат улахуэм хуэдиз ирату щIадзэмэ, унэхэр яхуэмыщэу нэхъ лъапIэ зэрыхъунур.
ЩIым, псэуалъапхъэхэм, лэжьапщIэм текIуадэр зэрыегъэлеяр зымыщIэ ди щIыналъэм ису къыщIэкIынкъым. Аращ унэ ныкъуэщIхэр щIэкуэдыр, унагъуэшхуэ хъуахэр зэхэмыкIыфу гугъу щIызэрегъэхьыр. Ди жагъуэ зэрыхъунщи, мыбы теухуауэ зэхъуэкIыныгъэ щыIэну дыкъагъэгугъэркъым Iуэхум фIыуэ хэзыщIыкI IэщIагъэлIхэмрэ хьэрычэтыщIэхэмрэ.
